《朱偃吹笛》
宋代·葛胜仲

李谟美梁州，独孤生窃笑。声既杂夷乐，叠复误水调。

区区许云封，女子称商肖。天宝小部乐，能使玉妃釂。

论竹取云梦，不老不可少。七月望一周，生伐以此料。

韦郎衒名管，半曲裂数窍。风流渺无继，是子差可教。

安得君山翁，渔艇巴陵道。擪捻三五声，万籁发天妙。

清音彻四山，猿鸟惊飞噭。大管藏合拱，直俟元君召。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。